送惠洪上人
作者：謝逸
朝代：宋

paragraphs: 真凈養兒如養羊，敗羣者去羊不傷。
洪師斗擻蔬筍氣，白晝穴我夫子牆。
粥魚齋鼓了無礙，坐禪不廢談文章。
老師頷之笑不語，壞衲百孔穿寒光。
洞庭風號波浪吼，笑揖逐客談船窗。
六月赤脚登大庾，黄茆瘴裏餐檳榔。
天宮不合困兩鳥，洪徐接翼鳴南昌。
毛羣羽族不敢喘，師乃啁唽鳴其旁。
欻起四明狂客念，揚瀾恨不一葦航。
男兒行役良自苦，水有鮫鰐陸豺狼。
何當啖芋撥牛糞，拗折拄杖挂鉢囊。